Moyane wil Gordhan voor kommissie pakTom Moyane (Foto: Sizwe Ndingane/ANA) Die Zondo-kommissie van ondersoek na staatskaping sal Woensdag ŉ aansoek deur Tom Moyane, die afgedankte hoof van die Suid-Afrikaanse Inkomstediens (SAID), aanhoor om Pravin Gordhan, minister van openbare ondernemings, te kruisondervra. Gordhan staan die aansoek teen op grond daarvan dat hy glo Moyane die EFF se politieke veldtog teen hom bevorder. Gordhan se besluit het wydverspreide kritiek op sosiale media ontlok en die minister word daarvan beskuldig dat hy glo “anders behandel wil word” as die ander getuies wat voor die kommissie verskyn het. Gordhan en die EFF-leierskap is sedert verlede jaar slaags en het reeds kriminele aanklagte teen mekaar gelê. Dít volg nadat dié party Gordhan van korrupsie beskuldig het. Die EFF het sy protes teen Gordhan in November verlede jaar na die kommissie van ondersoek na staatskaping geneem. Die party het die minister se bedanking versoek en die EFF-leier, Julius Malema, het selfs so ver gegaan om die minister ’n “hond” in diens van besighede wat in wit besit is, te noem. Gordhan het in reaksie die gelykheidshof genader om te bepaal of Malema se uitsprake teen hom as haatspraak uitgemaak kon word. Gordhan het ’n verskoning asook skadevergoeding van R150 000 van die EFF-leier asook sy adjunk, Floyd Shivambu, versoek. Die minister het in sy getuienis aan die Zondo-kommissie gesê dat oudpres. Jacob Zuma destyds vasberade was om vir Moyane as kommissaris van die SAID aan te stel en raad oor beter kandidate vir dié amp bloot geïgnoreer het. Zuma het Moyane in 2013 aangestel om Oupa Magashula te vervang wat bedank het ná ’n opname aan die lig gekom het waarin hy ’n toppos by die SAID aan ŉ jong vrou belowe het. Gordhan het aan die kommissie gesê dat Zuma destyds haastig was om dié aanstelling te maak en geen ander kandidate as Moyane oorweeg het nie. Die Nugent-kommissie wat ondersoek ingestel het na die bestuur- strukturele mislukkings by die SAID verlede jaar, het bevind Moyane was roekeloos in sy bestuur van die Inkomstediens. Moyane, wat hangende die ondersoek geskors is, is op aanbeveling van die kommissie deur president Cyril Ramaphosa afgedank.